**מרץ 2020**

**הנחיות להגשת עבודת גמר לתואר מוסמך**

א. להשלמת הלימודים מוטל על התלמידים להגיש "עבודת גמר לתואר מוסמך". העבודה חייבת להעיד על ידע משפטי מקיף ועל יכולת לבצע מחקר עצמאי.

התלמידים יבחרו בתחום בו הם מעוניינים לכתוב את עבודת הגמר ובמנחה לעבודה. המנחה לעבודת הגמר יהיה חבר סגל הפקולטה למשפטים של אוניברסיטת תל-אביב.

ב. עבודת הגמר המוגשת על-ידי תלמיד חייבת להיות פרי עטו.

ג. כל מובאה או ציטטה מדברי אחרים חייבת להיות מסומנת ככזאת, תוך ציון המקור.

ד. כל הצגה של טענות, רעיונות, ניתוחים וכיוצא בזה הלקוחה ממקור אחר מחייבת הפניה בהערת שוליים או באופן דומה לאותו מקור.

ה. אסור לתלמיד להגיש עבודת גמר שהיא זהה או דומה, כולה או חלקה, לעבודה שהוגשה על-ידו במוסד אחר, בתואר אחר או בכל מסגרת אחרת. על תלמיד המבקש לעשות שימוש בעבודות קודמות שלו, סמינריוניות או אחרות, כחלק מעבודת הגמר שלו, לידע את המנחה שלו על כוונה זו ולקבל אישור מפורש לכך מהמנחה.

ו. חובה, על המגישים עבודת גמר לצרף לעבודה כנספח, כל חומר עליו התבסס כותב העבודה ואשר לא פורסם או איננו נגיש בדרך אחרת לקוראי העבודה.

ז. בדיקת העבודה תיעשה על-ידי המנחה של עבודת הגמר ובודק נוסף שימונה על-ידי הוועדה, אשר יתנו כל אחד ציון בנפרד. במקרה של פער בולט בין הציונים, תהא הוועדה רשאית להפנות את העבודה לבודק נוסף. הסמכות הסופית לאישור ציון העבודה היא בידי הוועדה.

הנחיות להגשה:

א. היקף עבודת הגמר לא יעלה על 120 עמודים ברווח וחצי, כולל ביבליוגרפיה, הערות שוליים, נספחים וכו'. היקף של 120 עמודים הוא היקף מקסימלי, מומלץ שהיקף העבודה לא יחרוג מ- 80 עמודים.

ב. עבודת הגמר תוגש בשפה העברית או האנגלית. במקרים מיוחדים, בהתייעצות עם המנחה, ובאישור הוועדה היחידתית לתואר מוסמך, תוכל עבודת הגמר להיכתב בשפה אחרת.

**בכל מקרה תכלול העבודה תקציר בעברית ובאנגלית.**

אם העבודה נכתבה בעברית, בנוסף על שער בעברית ותקציר בעברית, העותק המודפס צריך לכלול בכריכה הנגדית (צד שמאל) שער באנגלית ואחריו תקציר באנגלית.

אם העבודה נכתבה באנגלית, בנוסף על שער באנגלית ותקציר באנגלית, על העותק המודפס לכלול בכריכה הנגדית (צד ימין) שער בעברית ואחריו תקציר בעברית.

ניתן לראות דוגמאות לשערים באתר צבי מיתר- טפסים והנחיות. **תלמידים/ות במסלול השלמת תזה, אנא שימו לב להשתמש בשער המתאים -"כריכה לעבודה שקולת תזה".**

ג. עבודת הגמר תוגש, באישור המנחה, ב-2 עותקים מודפסים וכרוכים (במידה ויש מנחה נוסף, נא להדפיס עותק נוסף), ועותק אחד דיגיטלי (קובץ PDF בלבד) צרוב על דיסק או דיסק און-קי. ניתן ורצוי להדפיס משני צדי הדף.

בנוסף להגשת עותקים מודפסים נא לשלוח בדוא"ל למזכירות החוג:

* קובץ PDF של העבודה המלאה.
* קובץ נפרד עם תקציר העבודה בשפה בה נכתבה.
* טופס "העלאת עבודות למאגר הדיגיטלי", חתום על ידי התלמיד/ה והמנחה. (הטופס ניתן להורדה מאתר צבי מיתר, טפסים והנחיות).
* אישור של המנחה להגשת העבודה.